Áfrýjunardómstóll Evrópusambandsins staðfesti í dag að netrisinn Google eigi að greiða tvo komma fjóra milljarða evra í sekt fyrir brot á samkeppnislögum.
Áfrýjunardómstóll Evrópusambandsins, Almenni dómstóllinn, staðfesti í dag ákvörðun framkvæmdastjórnar ESB, að sekta bandaríska netþjónusturisann Google um 2,4 milljarða evra fyrir brot á samkeppnisreglum. Fyrirtækið getur vísað málinu til Evrópudómstólsins, sem kveður upp endanlegan dóm.
Sektarupphæðin nemur 361 þúsund milljónum króna. Upphæðin var sú hæsta sem Evrópusambandið hafði beitt, þegar hún var ákveðin í júní 2017. Í greinargerð með ákvörðuninni segir að brot Google felist í að fyrirtækið hafi sett sínar eigin vörur í forgang í leitarvél þess. Lögmenn Alphabet, móðurfélags Google, héldu því fram fyrir Almenna dómstólnum að framkvæmdastjórn Evrópusambandsins hefði mistúlkað samkeppnislögin þegar hún sektaði fyrirtækið. Hún hefði einnig misskilið staðreyndir málsins og ofmetið þær fjárhæðir sem voru í spilinu. Dómstóllinn féllst ekki á rök lögmannanna og staðfesti upphæðina.
Nokkur önnur mál gegn Google eru enn í kerfinu, þar á meðal um brot á evrópskum lögum um einokun og hringamyndun. Í því felst að fyrirtækið samdi við framleiðendur snjallsíma sem nota Android stýrikerfi fyrirtækisins um að hugbúnaður þess nyti forgangs í símunum. Fyrir það fékk Google hæstu sekt sem ESB hefur beitt til þessa, 4,3 milljarða evra, eða um 647 þúsund milljónir króna.
Áfrýjunardómstóll Evrópusambandsins staðfesti í dag að netrisinn Google eigi að greiða tvo komma fjóra milljara evra í sekt fyrir brot á samkeppnislögum.